NEUVOSTON PÄÄTÖS,
tehty 18 päivänä tammikuuta 1999,
päätöksen 98/198/EY 3 artiklan muuttamisesta (1999/79/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin (77/388/ETY) (1) ja erityisesti sen 27 artiklan,
ottaa huomioon aiemmat päätökset 95/252/EY (2) ja 98/198/EY (3),
ottaa huomioon komission ehdotuksen,
sekä katsoo, että
direktiivin 77/388/ETY 27 artiklan 1 kohdan nojalla neuvosto voi yksimielisesti komission ehdotuksesta antaa jäsenvaltioille luvan ottaa käyttöön tästä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten ja veron kiertämisen estämiseksi,
Yhdistyneen kuningaskunnan hallitus pyysi 20 päivänä heinäkuuta 1998 komission pääsihteeristössä saapuneeksi kirjatulla kirjeellä komissiolta lupaa jatkaa päätöksellä 95/252/EY ja päätöksellä 98/198/EY hyväksytyn poikkeavan toimenpiteen soveltamista,
muille jäsenvaltioille on 22 päivänä syyskuuta 1998 ilmoitettu Yhdistyneen kuningaskunnan tekemästä pyynnöstä,
kyseisen poikkeavan toimenpiteen tarkoituksena on sulkea 50 prosenttia henkilöauton vuokrausta tai leasingia koskevasta arvonlisäverosta vuokraajan tai leasinginottajan vähennysoikeuden ulkopuolelle, jos auto on vuokrattu käytettäväksi yksityisiin tarkoituksiin, sekä poistaa arvonlisäveron kantaminen kyseisen auton käytöstä yksityisiin tarkoituksiin,
oikeudelliset ja tosiasialliset seikat, joihin poikkeavan toimenpiteiden soveltamista koskevan luvan myöntäminen perustui, eivät ole muuttuneet ja ovat edelleen voimassa,
komissio teki 17 päivänä kesäkuuta 1998 ehdotuksen neuvoston direktiiviksi kuudennen direktiivin muuttamisesta (4) arvonlisäveron vähennysoikeuden osalta,
tämän ehdotuksen tarkoituksena on lähentää keskenään vähennysoikeuden rajoituksia, jotta voitaisiin vähentää yhteisössä sovellettavien sääntöjen eroja varsinkin henkilöautoihin liittyvien kustannusten osalta,
myönnetyn luvan voimassaoloa olisi näin ollen jatkettava edellä mainitun direktiivin voimaantulopäivään asti siten, että luvan voimassaolo kuitenkin päättyy viimeistään 31 päivänä joulukuuta 2000, jollei direktiivi ole tullut sitä ennen voimaan, mikä antaa mahdollisuuden arvioida poikkeavan toimenpiteen tarpeellisuutta mainitun direktiiviehdotuksen johdosta neuvostossa käytyjen keskustelujen perusteella, ja
poikkeavan toimenpiteen soveltaminen ei vähennä arvonlisäverosta saatavia Euroopan yhteisöjen omia varoja,
ON TEHNYT TÄMÄN PÄÄTÖKSEN:
1 artikla
Korvataan päätöksen 98/198/EY 3 artikla seuraavasti:
"3 artikla
Tämän luvan voimassaolo päättyy sellaisten yhteisön sääntöjen voimaantulopäivänä, joissa määritellään direktiivin 77/388/ETY 17 artiklan 6 kohdan ensimmäisessä alakohdassa tarkoitetut kustannukset, jotka eivät oikeuta arvonlisäveron vähennykseen, mutta kuitenkin viimeistään 31 päivänä joulukuuta 2000."
2 artikla
Tätä päätöstä sovelletaan 1 päivästä tammikuuta 1999.
3 artikla
Tämä päätös on osoitettu Yhdistyneelle kuningaskunnalle.
Tehty Brysselissä 18 päivänä tammikuuta 1999.